text:
Setôrs di ativitât
Operazions imobiliârs
Problematichis che a van de semplice compre de cjase di abitazion o de seconde cjase a lis operazions imobiliârs plui complessis, sedi par finalitât di invistiment o imprenditoriâls, a deventin simpri plui delicadis se a son cjapâts dentri sogjets forescj. Operazions che a somein banâls a puedin puartâ a une incressite dal risi di contenziôs che bisugne cence dubi prevignî.
Dirit des sucessions e di famee
Sedi il setôr de famee che chel de sucession, cun di plui di jessi particolarmentri delicât pe part taliane, a àn particolârs aspiets internazionâi cu la difusion di cubiis di nazionalitât difarentis e cu la proprietât di bens imobii ancje al di fûr de proprie nazion di residence abituâl.
Dirit condominiâl e des locazions
Un setôr lassât masse dispès a la improvisazion e che in realtât al presente problematichis profondis che si rifletin diretementri su la cualitât de vite cuotidiane o te pussibilitât di puartâ indevant la proprie ativitât lavorative. Une normative no simpri al pas cui timps di vuê e lis dificoltâts di tornâ a vê la disponibilitât dal propri imobil a la fin de locazion a imponin une valutazion precise e preventive des sieltis e dai ats consecuents.
Contratualistiche
La esigjence di prevignî contenziôs e puarte a vê une atenzion particolâr pe corete redazion dai contrats che a regolin cualsisedi rapuart, ancje jenfri privâts. In gracie di une esperience di plui di vincj agns, il studi al à subit cuistât operativitât soredut te gjestion des tratativis e de redazion contratuâl ancje in forme bilengâl, in particolâr cu la lenghe todescje.
Dirit penâl
Il Studi al furnìs assistence legâl strajudiziâl e judiziâl in materie penâl cun servizis di consulence legâl e assistence in judizi sedi a pro des personis fisichis sedi des personis juridichis ancje cun riferiment a problematichis che a presentin profîi internazionâi, midiant di esperiencis e competencis specifichis dai professioniscj che si ocupin de materie penâl.
Costituzion di imprese
Une vore di imprenditôrs, soredut cuant che a àn chê di operâ intun paîs forest, a vegnin dispès inmagâts di pussibii senaris idiliacs, che a fasin crodi che fâ imprese tal forest al sedi simpri plui facil o almancul plui convenient. In realtât i problemis e i aspiets di cjapâ in considerazions a son cetancj e bisugne analizâju cun grant anticip.
Recupar credits
La ativitât di recupar credits, cussì come chê par otignî il risarciment dai dams di ilecits, e presente carateristichis peculiârs cuant che si trate di inviâ proceduris tal forest o cun titui otignûts in stâts diferents ancje al di fûr de Union europeane. Il studi al è in stât di gjestî in mût diret chestis posizions in Italie e in Austrie e, in gracie di solidis relazions cun altris studis legâi, in Gjermanie e altris zonis de Europe centrâl.
Esecuzions imobiliârs
Il recupar efetîf di un credit al passe dispès pal impegnorament dai bens imobii dal debitôr. Ta chest câs il Studi al da assistence e consulence in dutis lis fasis de procedure.
Il Studi al furnìs la sô ativitât professionâl ancje a cui che al à intenzion di comprâ imobil a la aste, e al assist il client de partecipazion a la vendite cun o cence incjant, fin al trasferiment di proprietât, cun ducj i relatîfs aspiets consecuenziâi.
Cun di plui, si da assistence ai debitôrs esecutâts, ancje mediant lis ativitâts di tratative cui creditôrs e, se a son lis cundizions, cun azions di oposizion a la esecuzion e/o ai ats esecutîfs.


c: text/html

text:
In F-VJ, si son sbassadis sot de medie taliane
lis venditis di tratôrs e di rimorchis
In Friûl-VJ e in Italie, l’an 2020 si è sierât in negatîf pal marcjât des machinis agriculis, cuntune emergjence sanitarie che e à condizionât i invistiments pal acuist di mieçs gnûfs.
◆ I dâts su lis imatricolazions talianis a segnin une diminuzion pai tratôrs dal 3,4% a pet dal 2019, in reson di 17.944 unitâts; lis trebiis a segnin un câl dal 2,6% a front di 302 unitâts, e i rimorchis a sierin cuntun passîf dal 12,1% (-20,6% in Friûl-VJ), par un totâl di 7.862 unitâts. Dal dut in linie cul dât dal 2019 a risultin lis imatricolazions di tratôrs cun scjalâr di cjame (Friûl-VJ includût), che a sierin cun 564 unitâts, cuntune variazion dal +0,2%. Uniche tipologjie che e presente une incressite des imatricolazions e je chel dai solevadôrs telescopics, che a confermin l’andament positîf dai ultins agns, segnant une cressite dal 6,3% (956 unitâts, e di chês 15 in Friûl-VJ, par un +25%).
◆ Il recupar di fin dal an
La analisi dai dâts mensîi, però, e evidenzie recupars une vore fuart intai ultins doi mês: lis imatricolazions di tratôrs a àn segnât in Novembar une impenade dal 38,5% a pet dal stes mês 2019, e une altre cressite dal 38% in Dicembar, permetint un recupar dai volums di vendite e duncje une riduzion dal passîf. I tratôrs cun scjalâr di cjame a àn regjistrât une cressite di plui dal 43% in Novembar e di cuasi il 38% in Dicembar, fat che al à permetût – cemût che si à dit – di rivâ ai stes totâi dal an prime. I rimorchis a àn recuperât ponts percentuâi in graciis des incressitis dal 6% di Novembar e dal 20% di Dicembar, intant che ancjemò plui scjassose e je la cressite pes trebiis (tor dal 200% intai ultins doi mês), ancje se a front di un numar di unitâts une vore limitât e duncje pôc significatîf sot dal profîl statistic. Il risultât positîf otignût intal segment dai solevadôrs telescopics, infin, al è di assegnâ ancje chel in buine misure al andament des venditis intai ultins doi mês (in maniere rispetive +81% e +25%).
◆ La incressite des imatricolazions ae fin dal 2020 e podarès anticipâ une fase di riprese – ancje in virtût dal rinovament dal credit di impueste pal 2021 – destinade a caraterizâ i prins mês dal gnûf an. L’andament dal marcjât al reste dut câs subordenât ai efiets de pandemie che e continue a pesâ tant che une grave incognite sui setôrs produtîfs. Dentri dal trend gjenerâl, dut câs, si notin andaments diviers di regjon a regjon, dovûts in part ai mecanisims locâi di finanziament pal acuist des machinis e aes cundizions des impresis agriculis intes diferentis realtâts. Intal belanç di fin dal an, cualchi regjon impuartante e à patît, pai tratôrs, une diminuzion di venditis plui grande di chê dal dât medi nazionâl (Emilie Romagne -34,3%, Friûl-VJ -21,4%, Venit -9,7%, Lombardie -8,9%), intant che altris regjons, simpri tra chês di plui pês intal marcjât de mecaniche agricule, a àn sierât fintremai cun incressitis significativis (Piemont +24,6%, Pulie +9,1%, Sicilie +5,5%). ❚
Un 2020 disastrôs pes machinis agriculisAdriano Del Fabro – diretôr dal bimestrâl “SoleVerde”
In F-VJ, si son sbassadis sot de medie taliane

robotstxt: allowed

filter: keep


text:
Mario Turello, che al è un che si intint, al dà un judizi une vore critic sui partecipants al premi S. Simon: “Si scrîf par partecipâ, no si partecipe parcè che si à scrit”. (Culture teritori e public in Friûl, dai agns cinquante ae fin dal Nûfcent, Udin 2012, p. 85).
No mi pâr che nol sedi nuie di zontâ.
Dit chest, però al reste ancjemò alc che si ingrope sul gargat cun chê di salt fûr…
1. A son ducj dacuardi che il premi i vûl mantegnilu. Ma mi domandi: puedial vivi se nissun nol partecipe?
2. L’an passât a jerin 14 partecipants. Chest an 4. Crisi? Sino sigûrs che no la jurie no jentri par nuie?
3. Naturalmentri al è di iust che la jurie e sedi severe. Ma si scugnie propi patafâju chei pôcs che a scrivin? Une peraule di grazis a chei cuatri, la sere dai 28, saressie stade propi di masse?
4. Si scugnie par fuarce cirî causis, tirâ in bal universitât, instituzions e v.i.? Nol podaressial dome sedi che un an e va ben, un altri mancul ben, come che al sucêt inte vite e no dome in leterature? (“Dopo di vê preseât il numar une vore alt di oparis rivadis dongje e il lôr nivel di competence grafiche e lessicâl, la jurie e à decidût (….) La jurie e riten ancje di no segnalâ altris oparis par favorî la lôr partecipazion a altris concors” Al jere il 2012. No 30 agns za fa).
5. Un Shakespeare nol à ancjemò decidût di nassi in Friûl. Chest al è un fat. Ma no saressial ben dâi corag a chei che, nocate dut, a van di lung a provâ?
6. Si promovie la lenghe furlane scrite, fevelant par talian inte cerimonie di premiazion dal plui impuartant premi leterari in lenghe furlane? ❚
✒ Laurin Zuan Nardin
SAN SIMON. Riflessions su la serade S. Simon 2013. Biblioteche comunâl di Codroip ai 28 di Otubar 2013............
Mario Turello, che al è un che si intint, al dà un judizi une vore critic sui partecipants al premi S. Simon: “Si scrîf par partecipâ, no si partecipe parcè che si à scrit”. (Culture teritori e public in Friûl, dai agns cinquante ae fin dal Nûfcent, Udin 2012, p. 85).


text:
Instalât ch’a l’è pôc, ma za operatîf, il plotter plan di tai al à dât daurman des grandis sodifazions, sedial al staff tecnic, sedial ai Clients che cumò a doprin i campions pre-serie par testâ il marcjât.
Incalcolabilis lis potenzialitâts e i materiâi sagomabii, une schirie di pussibilitâts par ogni esigjence, a pro de creativitât.
- Non: Harry Plotter
- An di nassince: 2012
- Materiâi sagomabii: cartonut, carton ondât, alveulâr, a boçs, forex, materiâi plastics, PVC
- Pengece: di 0,1 a 50 mm, daûr dai materiâi
- Formât massim di tai: 2200x3100 mm
- Caratars speciâi: alt potenziâl creatîf
Par chei che a son interessâts si organize, su domande, visitis vuidadis e dimostrazions.


text:
29 novembre 2009
No al nucleâr
Al è di un pôc che si torne a sintî a fevelâ di nucleâr. Jo no soi un espert, ma se o ai di scoltâ o preferìs afidâmi a chei che a san: alore us segnali no dome chest video chi sot, ma ancje a lis peraulis di Carlo Rubbia.
Par risolvi il probleme de energjie, secont il premi Nobel pe fisiche Carlo Rubbia, si à di rivoluzionâ dal dut la strade. "In ce maniere? Taiant il grop gordian e tacant a cjalâ intune altre direzion. Parcè che di une bande, cui combustibii fossii, o vin i problemis ambientâi che a menacin di fânus scherçs une vore bruts. E se di chê altre bande o cjalìn al nucleâr, si inacuarzìn che o sin di front a lis stessis dificoltâts no risolvudis di un cuart di secul indaûr. La strade prometent e je pluitost chê de energjie solâr, che e je daûr a cressi cuntun ritmi dal 40% ogni an tal mont e e dimostre di savê risolvi i problemis tecnics che i capitin denant. Clâr che no feveli de Italie. I paîs li che si concientrin i progrès a son altris: Spagne, Cile, Messico, Cine, Indie, Gjermanie, Stâts Unîts".
Par lei il rest de interviste, fracait chi.
Par risolvi il probleme de energjie, secont il premi Nobel pe fisiche Carlo Rubbia, si à di rivoluzionâ dal dut la strade. "In ce maniere? Taiant il grop gordian e tacant a cjalâ intune altre direzion. Parcè che di une bande, cui combustibii fossii, o vin i problemis ambientâi che a menacin di fânus scherçs une vore bruts. E se di chê altre bande o cjalìn al nucleâr, si inacuarzìn che o sin di front a lis stessis dificoltâts no risolvudis di un cuart di secul indaûr. La strade prometent e je pluitost chê de energjie solâr, che e je daûr a cressi cuntun ritmi dal 40% ogni an tal mont e e dimostre di savê risolvi i problemis tecnics che i capitin denant. Clâr che no feveli de Italie. I paîs li che si concientrin i progrès a son altris: Spagne, Cile, Messico, Cine, Indie, Gjermanie, Stâts Unîts".
Par lei il rest de interviste, fracait chi.
Nessun commento:
Iscriviti a: Commenti sul post (Atom)


text:
Chê dai 26 di Setembar e je une zornade speciâl pe Europe: e je la Zornade europeane des lenghis. Cheste dade e je stade definide passe dîs agns indaûr, ai 6 di Dicembar dal 2001, de bande dal Consei de Europe cun chê di promovi, tes sôs diviersis espressions, il pluralisim linguistic. Propit il 2001, par iniziative dal stes Consei de Europe e de Union Europeane, al jere stât proclamât «An european des lenghis» e dilunc di dut chel an in cuarantecinc Stâts dal continent a jeris stadis metudis adun une schirie di manifestazions par marcâ la impuartance dal aprendiment, de cognossince e dal ûs des lenghis. Dopo di chês celebrazions al coventave creâ une ocasion, in tiermins formâi e a nivel european, par promovi chestis cuistions, che in sostance in Europe a valin simpri, ducj i dîs. E je nassude cussì la “Zornade”, che e tocje dutis lis lenghis de Europe – e no dome di chês “minoritariis”, cemût che al declarave a fanfaron vie un politic di chenti cualchi an indaûr – e che propit par chest e à une sô specifiche impuartance par chês che a son mancul dopradis e che il lôr ûs al è contrastât o condizionât in maniere negative.
Cun cheste cussience, soredut in passât, la ricorince e je stade memeoreade ancje in Friûl cun concierts, cunvignis e altris manifestazions publichis. Cun di fat lis ideis che a stan daûr de “Zornade” a son che la pluralitât des lenghis e je une des fondis dal patrimoni culturâl de Europe, che il pluringuisim al à une sô funzion specifiche inte creazion de citadinance europeane, tant che spazi di ricognossiment e esercizi di dirits di fonde e tant che mieç par creâ cognossince e partecipazion, e che savê e doprâ plui lenghis al zove ancje al disvilup economic. Dut chest si lu cjate ancje in documents tecnics e di programazion, tant che il rapuart prontât tal 2007 di un grup di espert par cont de Comission là che il plurilinguisim al ven definît «une disfide che e conven» o il progjet Language rich Europe, là che a partecipin cu la lôr lenghe ancje Frisons, Galês, Scozês, Bascs e Catalans. Par no fevelâ de normative, a tacâ de Cjarte dai dirits di fonde de UE. Tant a dî: plui lenghis, plui Europe. E ancje: plui lenghis, plui Friûl e plui Friûl in Europe. Un Friûl che magari cussì no in chest moment al somee mancjâ. ■
MARCO STOLFO
FRIÛL EUROPE. Plui lenghis, plui Europe. Plui democrazie............
Chê dai 26 di Setembar e je une zornade speciâl pe Europe: e je la Zornade europeane des lenghis. Cheste dade e je stade definide passe dîs agns indaûr, ai 6 di Dicembar dal 2001, de bande dal Consei de Europe cun chê di promovi, tes sôs diviersis espressions, il pluralisim linguistic. Propit il 2001, par iniziative dal stes Consei de Europe e de Union Europeane, al jere stât proclamât «An european des lenghis» e dilunc di dut chel an in cuarantecinc Stâts dal continent a jeris stadis metudis adun une schirie di manifestazions par marcâ la impuartance dal aprendiment, de cognossince e dal ûs des lenghis. Dopo di chês celebrazions al coventave creâ une ocasion, in tiermins formâi e a nivel european, par promovi chestis cuistions, che in sostance in Europe a valin simpri, ducj i dîs. E je nassude cussì la “Zornade”, che e tocje dutis lis lenghis de Europe – e no dome di chês “minoritariis”, cemût che al declarave a fanfaron vie un politic di chenti cualchi an indaûr – e che propit par chest e à une sô specifiche impuartance par chês che a son mancul dopradis e che il lôr ûs al è contrastât o condizionât in maniere negative.


text:
O vin fevelât tal numar stât de Patrie (inte fotogallery, n.d.r.) de V edizion dal Liet International, il plui impuartant festival musicâl european pes lenghis minoritariis. Tierçs i nestris Carnicats, mentri che prin al è rivât il cors Jaques Culioli. Il so toc «Hosanna in Excelsis», al fâs part de grande tecniche vocâl tipiche de tradizion polifoniche corse. Par sigûr, a meti dacuardi la jurie al è stât il contignût fuart dal test de sô cjançon: un invît aes fazions indipendentistis de Corsiche a metisi adun.
Ai 28 e 29 di Novembar, Jaques al è stât ospit di Musiche/Premi Friûl. Cheste presince e je dal sigûr un segnâl dai bogns rapuarts di colaborazion jenfri il Liet International e la nestre regjon, che si svicine simpri di plui a une candidature par ospitâ un event che al è daûr a cjapâ simpri plui pês a nivel european.
Lu vin sintût par che nus conti di cheste esperience.
Cemût ise stade la esperience dal Liet? Ti spietavistu un trionf dal gjenar?
Une esperience uniche che o speri che si ripetarà. Chest gjenar di manifestazions al varès di cjatâ spazi in dutis lis grandis citâts de Europe.
Partint cun cheste cjançon, o jeri fidançôs. Cuant che Bruno Susini me à presentade, o soi stât inmagât sedi dal test che de musiche. O jeri duncje otimist partint pe Svezie, ma no mi spietavi di cjapâ doi premis.
Cemût isal stât cjatâ altris grups che a àn decidût di cjantâ intune lenghe minoritarie?
La atmosfere e jere di fieste: cun ducj i rapresentants des lenghis minoritariis lis rivendicazions a son compagnis, indipendentementri de divignince. Duncje nol jere nissun sintiment di rivalitât leât al showbiz (contrariementri ae eurovision tradizionâl, par esempli) e chest al è stât une vore positîf.
«Hosanna in excelsis» al podarès semeâ il titul di un toc religjôs, ma invezit al à un fuart significât politic. Di ce fevelial?
La cjançon e conte dal periodi – tai agns ’90 – cuant che in Corsiche une tension fra personis cuntun stes sintiment identitari e politic si è trasformade intune vuere tra fradis.
Si è passâts a doprâ lis armis, intune vuere che e à causionât cetantis vitimis. Un sium si è sfantât e la sperance e je deventade inutile. Ma il coraç e la volontât di cualchidun e àn viert une puarte viers la riconciliazion, tornat a puartâ la pâs. Cheste cjançon e je une preiere di sperance pai oms che a àn savût superâ il mâl.
La Corsiche e va indenant a vivi un fuart isolament, par colpe de pocje atenzion dal stât centrâl francês. La musiche e la culture, puedino svicinâle al rest de Europe?
Dopo 240 agns di presince francese, a son nassûts e si son disvilupâts leams, ma inmò in dì di vuê i francês a fasin fature a capî ce che e je la Corsiche e cui che a son i Cors: i media a rimarchin plui i aspiets negatîfs che chei positîfs.
Par esempli, no cate che a fossin presints un breton e un cors a chest concors in eurovision, nissune rêt televisive francese e jere presint, e no crôt che Parîs e sarà mai interessade a dâ acet ae kermesse. Ma i paîs che no àn ancjemò ratificade la cjarte des lenghis minoritariis a varan di cedi: ducj i musiciscj dal mont a san che la musiche no à frontieris e che i oms, di cualsisedi bande che a rivin, se a àn la volontât, si tornaran a svicinâ.
Jo o saponti la idee di une Europe multiculturâl, li che la ricjece e je rapresentade de sô diviersitât.
– – – – – – – – – – – – –
Te suaze de stesse manifestazion, o ai sintût Sonia Parayre, aministradore de Direzion Gjenerâl dai Afârs Juridics dal Consei di Europe di Strasburc, par chel che al inten la Cjarte Europeane des Lenghis Regjonâls o Minoritariis. Chest an, il so ufici al à decidût di colaborâ cu la organizazion dal Liet festival.
Mandi Sonia, chest an al è l’aniversari dai 10 agns de Cjarte europeane des lenghis minoritariis. Ise la ocasion juste di scomençâ a colaborâ cuntun festival come chest?
Dal sigûr. Par dî il vêr, la colaborazion cul Liet e jere za stade cjapade in considerazion dal gno predecessôr, ma in chê volte nol jere stât pussibil, duncje o soi une vore contente che o vedin podût tacâle a ducj i efiets propit in ocasion di chest aniversari. O pensi ancje che al sedi une vore impuartant meti adun i aspiets plui sientifics che o sin daûr a tratâ tes cunvignis, cuntun festival musicâl. Chescj doi aspiets a son pardabon complementârs.
Îr o vin passât une biele serade scoltant une schirie di bands zovinis impegnadis intune jam session (conciert improvisât ducj insiemit, n.d.r.). Une situazion come cheste, nus trasmet la idee di un bon stât di salût des lenghis minoritariis tes gnovis gjenerazions. Ce pensistu?
Sigûr, cheste e je ancje une des motivazions che nus àn fat decidi di sostignî il Liet Lavlut chest an. Ce che o viodìn in Europe, fevelant di lenghis minoritariis, al è che o vin une pierdite di trasmission intergjenerazionâl de lenghe te famee. Il pont al è che par fâ vivi une lenghe no àn di fevelâle dome i vecjos, ma ancje i fruts e i adolessents. In cierts paîs de Europe, o sin a bon cui programs educatîfs ma chest nol è avonde. O vin di dâi la pussibilitât ae zoventût di doprâ la lenghe inte vite di ogni dì, par mieç de musiche e di internet. Par esempli, lis gnovis tecnologjiis a son une vore impuartantis.
In cheste prospetive, la musiche e rapresente la maniere plui popolâr di dâur braure aes lenghis minoritariis e e permet ae zoventût di considerâ sul seri chestis lenghis e di doprâlis in maniere gnove.
Podìno duncje sperâ che il vuestri supuart a chest festival al ledi indenant?
Sì, sperin di vê la pussibilitât di lâ indevant su cheste strade. Viodarìn ce che al sucedarà ma o pensi propit di sì.
Leo Virgili
ATUALITÂT. Liet e Friûl, provis di trasmission............
O vin fevelât tal numar stât de Patrie (inte fotogallery, n.d.r.) de V edizion dal Liet International, il plui impuartant festival musicâl european pes lenghis minoritariis. Tierçs i nestris Carnicats, mentri che prin al è rivât il cors Jaques Culioli. Il so toc «Hosanna in Excelsis», al fâs part de grande tecniche vocâl tipiche de tradizion polifoniche corse. Par sigûr, a meti dacuardi la jurie al è stât il contignût fuart dal test de sô cjançon: un invît aes fazions indipendentistis de Corsiche a metisi adun.


text:
Daspò de cjoche pes celebrazions dai 40 agns pal Taramot dal 1976, chest an la ondade di events e somee che si sedi un tic bonade. Un inovâl un tic plui cidin, ancje se simpri cetant sintût: forsit in stîl plui furlan. Fasìn il pont de “celebrazionone” dal an passat e de memorie dal Orcolat in gjenerâl cun Igor Londero. Igor al à scrit il libri Pa sopravivence, no pa l’anarchie su la esperience dal taramot tal borc di Gôt a Glemone, e al è stât autôr l’an passât di une biele Cuintristorie dal Taramot a pontadis sul nestri mensîl.
Igor, dopo dai 40 si torne al solit, forsit plui in scuare cul caratar dai furlans. Cuâl isal il stîl che a àn vût i furlans intal 1976? E ce isal restât?
Rispuindi a cheste domande al vûl dî indagâ il delicât teme da la autorapresentazion. Dut câs, ancje cence masse aprofondiments antropologjics, al salte fûr avonde che di une bande o cjalìn, e o mostrìn cun braùre ai forescj la interviste di Minà ae fantate taramotade che e dîs «Cosa serve piangere, qua bisogna ricostruire!» par mostrâ che o sin int dure come la piere, ma di chê altre si sintin ancje tancj discors sglonfs di retoriche e vantariis su lis virtûts dai furlans. Al è il cuintrisens di fâ cjacaris su cjacaris… sul fat che o sin int che e tâs e che e lavore!
La visite di Mattarella, il spetacul di Cristicchi a Glemone, lis memoriis sui gjornâi o tai video… Ce ti isal restât in positîf o negatîf des celebrazions dal 2016?
O crôt che ben planchin si sedi tacât a cjacarâ de int, e no dome dai politics. No dome su La Patrie dal Friûl si à dât spazi al teme da la autoorganizazion popolâr, ma ancje di altris bandis si è cjacarât di chest. O pensi par esempli ae biele idee de Diocesi di tornâ a publicâ Friuli, un popolo tra le macerie, che al reste une biele foto dal 1976. Fintremai Cristicchi, tal so spetacul a Glemone al à contât alc di chest moviment. Di altre bande, o pensi al libri di Bosari Fasìn di Bessôi?: si va indevant a dî che la int e jere dute stupide, continuant a ignorâ dut ce che al jere fûr de stanzie dai botons. Dopo e reste la cuistion de elaborazion dal corot pai muarts che, ancjemò un volte in contradizion cu la nestre autorapresentazion, e ven vivude une vore in public e cence masse scrupui. Cristicchi a Glemone al à pontât tant su la emotivitât dal public e al à otignût un slavin di lagrimis e batimans. No cjati strani che la int e vai ancjemò i siei muarts, ma se lu fâs in public al vûl dî, forsit, che si sta creant une identitât coletive fondade su di une tragjedie condividude, e chest spes te storie al à volût dî che a mancje la condivision di valôrs o ideâi.
Daûr de tô esperience, i zovins che no lis àn vivudis ce pensino di chês vicendis?
A san pôc, ma mi tachi tal discors di prin. Se o pontìn tant sul ricuart de tragjedie e sui muarts, al è normâl che i zovins (ma ancje, par dî, i gnûfs furlans) a sedin taiâts fûr. Za chei de mê gjenerazion (o soi dal ‘75) no puedin impensâsi dai muarts e di ce che al jere prin. Alore invezit di rabiâsi cui zovins che no scoltin, o varessin di resonâ sui valôrs e ideâi che o volìn insegnâur par un miôr divignî: la solidarietât e il tignî dongje ducj, il sens dal ben coletîf, il rispiet dal ambient, e ancje il sens dal dibati e scombati, la onestât e il coraç di jessi minorance. Fintremai il valôr de sconfite. Robis un grum fûr mode, che però a puedin, anzit, che a àn di interessâur ancje ai zovins e a chei vignûts di fûr.
Cualis sono stadis lis ocasions cjapadis e cualis chês pierdudis dal taramot?
Un tragjedie, tal sens classic di pierdite inelutabile, mi pâr che e à a ce fâ cul grant “savê fâ” che al è stât metût dongje tai nivei plui bas e nivei mediis da la aministrazion publiche. Mi riferìs al incredibil lavôr fat a so timp dai uficis tecnics regjonâi e comunâi par fâi cuintri a une masse straordenarie di lavôr de Ricostruzion, intun contest dulà che une semplice calcoladorie eletroniche e jere un ben râr, e dut al vignive fat a man. In assence di mieçs e di diretivis, chescj oms e feminis a àn fat miracui, improvisant e inventant metodologjiis, creant standard gnûfs dal nuie. La tragjedie e je che dut chest al è lât pierdût. Al aparten ae archeologjie. Chest par cuistions tecnichis, ma ancje parcè che tai agns no si à savût valorizâ dut chest, e fâ chel che vuê o clamìn l'”upgrade”. Par chel che al inten lis ocasions cjapadis bisugne ricuardâ la propulsion sociâl e culturâl, di riscuvierte des lidrîs, che e à puartât, par dî dome la robe plui sot i voi, a vê une Universitât a Udin.
Pe celebrazion dai 50, ce ti auguristu?
Mi auguri che lis celebrazions dal taramot a deventin une ocasion pai furlans di resonâ soredut su la proprie dimension coletive, sui valôrs e sui mûts di jessi e di fâ che a àn permetût ae nestre int di superâ chest dificil torment. Une ocasion par insegnâ ai zovins e a ducj chei che a vivin in Friûl cence vê vivût il taramot, di cognossi e di sintîsi part di une storie e di une comunitât. Une ocasion par cjatâ la fiducie te capacitât de int di fâi cuintri a ducj e a dut, e ricuardâ che la politiche vere no passe tai tinei di chei che a comandin o ator par l’internet, ma e passe pai centris sociâi che a fasin la diference tra un popul e un trop di individuis.
Trop duraraie ancjemò cheste memorie in mût cussì sintût?
Se la memorie e je dome chê de tragjedie e dai muarts, ancjemò vincj, vincjecinc agns, par cuistions anagrafichis. Ma e pues deventâ di plui. In fonts, fiestis tant che il 25 di Avrîl a son vivis parcè che i ideâi de Resistence a son passâts dai nonos ai nevôts, e il 6 di Mai al podarès deventâ il 25 di Avrîl dai furlans.
✒ Dree Venier
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Mi somee che, insom dal an, al sedi impuartant rivâ a viodi cualis che a son stadis lis robis plui impuartantis pal Friûl in chest 2009. Dal sigûr, al prin puest e va metude la crisi, ma pardabon chê e je stade par dut il mont. Cualis lis particolaritâts di chenti? Il model industriâl in cualchi maniere al à tignût bot, cui contribûts de Regjon, cul jutori de casse integrazion: il presit paiât ae crisi, lu viodarìn il prossim an cui numars dai ocupâts. Daûr di une prospetive dal gjenar, e ven fûr la pocje inteligjence politiche de classe dirigjente regjonâl, salacor la dipendence di une vision no autonome dal disvilup.
L’esempli plui clâr mi somee chel dal setôr agroalimentâr, dulà che il presit paiât dai contadins al è leât dal sigûr ae crisi mondiâl, ma soredut aes sieltis des multinazionâls. Invezit di capî lis potenzialitâts (se il setôr nol segne un mancul plui sec di altris, ma al mostre segnâi di soference par vie dal credit finanziari, un alc al volarà dî) e di conseguence judâlu, la zonte regjonâl e à decidût di taiâ i contribûts.
E cussì la strategjie di fonde e reste chê dal Friûl tant che tiere di passaç, de Tav e dai eletrodots, di cuatri pôi industriâi e de preiere ai parons di paiâ culì lis tassis.
Anìn a viodi chei pôi: il chimic di Tor di Zuin sot de spade dal incuinament, chel de cjadree di Manzan cence plui gjambis, chel dal len Snaidero e Fantoni in dificoltât, chel dal fier Pittini, Danieli, grop Cividât che se a mancjin i bêçs dai amortizatôrs sociâi, a son muarts. Al stente fintremai chel dal persut di Sant Danêl.
New Deal, cemût si disial par furlan? Parcè che dome cuntun imprest dal gjenar si ven fûr di une situazion critiche. Ma e vûl une autonomie di pinsîr e di azion, ma soredut la idee che par cjalâ al doman, si à di jessi sigûrs da proprie fuarce. La unitât di un popul cui siei sorestants no je une robe che si cjate daûr dal cjanton, e ven fûr di sieltis condividudis e soredut de fiducie.
Par vêle però si scuen fevelâ la stesse lenghe, no dome in sens figurât.
Auguris.
Dree Valcic
LInt AUTONOMISTE. Un «New Deal» pal Friûl............
Mi somee che, insom dal an, al sedi impuartant rivâ a viodi cualis che a son stadis lis robis plui impuartantis pal Friûl in chest 2009. Dal sigûr, al prin puest e va metude la crisi, ma pardabon chê e je stade par dut il mont. Cualis lis particolaritâts di chenti? Il model industriâl in cualchi maniere al à tignût bot, cui contribûts de Regjon, cul jutori de casse integrazion: il presit paiât ae crisi, lu viodarìn il prossim an cui numars dai ocupâts. Daûr di une prospetive dal gjenar, e ven fûr la pocje inteligjence politiche de classe dirigjente regjonâl, salacor la dipendence di une vision no autonome dal disvilup.


text:
Premi european ae gjornaliste Elisa Cozzarini
e a Legambiente dal F-VJ
Al torne in Friûl e al va a Legambiente dal F-VJ e ae gjornaliste Elisa Cozzarini il premi pe divulgazion meteorologjiche de European Meteorological Society (EMS), la associazion che e ten dentri lis diviersis societâts meteorologjichis europeanis. Si trate di un premi prestigjôs – la dizion corete e je EMS Outreach & Communication Award – che tes edizions passadis al è lât tes mans des coraçadis de meteorologjie come la Royal Meteorological Society, vincidore pal an passât, il Zentralanstalt für Meteorologie und Geodynamik austriac – il prin servizi meteorologjic moderni – vincidôr tal 2016, o il Met Office, il servizi meteorologjic britanic (2014).
In chest parterre i furlans a àn la braùre di jessi stâts ricognossûts dôs voltis, lis unichis che il premi al è rivât dentri dai confins talians: tal 2009 cuant che Marco Virgilio al è stât premiât pal so program di comunicazion meteorologjiche Meteoweekend su Telefriuli, e chest an cul progjet Comunicare il cambiamento climatico di Legambiente dal F-VJ e Cozzarini. Realtâts une vore plui piçulis, ma che a son rivadis a cjatâ – come che e domande la EMS ai siei premiâts – gnovis manieris di comunicâ la meteorologjie e la climatologjie al public plui larc.
In chest câs si è tratât di une batarie di ativitâts diferentis, davueltis dal Avrîl dal 2017 al Març dal 2018 ator pe regjon e indreçadis a un public svariât par etât e tipologjie: cunvignis sul sparagn energjetic – cun sugjeriments pratics su cemût ridusi la olme energjetiche e produsi mancul CO2, la anidride carboniche – e sul rapuart tra cambiament climatic e migrazions, taulis tarondis su la economie sostignibile e solidarie, escursions (sul glaçâr de mont Cjanine, te lagune di Grau, te campagne furlane) par tocjâ cun man i efiets locâi dal riscjaldament globâl e l’impat des speciis alienis su la biodiversitât; in plui presentazions di libris, un concors cu lis scuelis, intervistis video cun “testemonis de clime” (i videos si viodin sul cjanâl YouTube di Legambiente dal F-VJ). Lis ativitâts, organizadis in colaborazion cuntune rêt di associazions e finanziadis de Regjon Friûl-Vignesie Julie, a son stadis coordenadis di Cozzarini, che tai agns si è ocupade plui voltis di temis ambientâls, par ultin, cul so libri Radici liquide (nuovadimensione 2018), dal impat dal mini-idroeletric sui flums alpins.
Il progjet, e conte Cozzarini, al è nassût de constatazion che un probleme grâf come il cambiament climatic, che al interesse tancj ambits de nestre vite, ambientâi, ma ancje socioeconomics, al jere – soredut in chei agns pre-Greta Thunberg – cuasi dal dut ignorât dai media e de opinion publiche. «O vin pensât a strategjiis di comunicazion che nus permetessin di tirâ dentri la popolazion, di fâi vivi diretementri i efiets dai cambiaments climatics. O sin lâts cul glaciolic Renato Colucci a pene sot di ce che al reste dal glaçâr de Mont Cjanine, a viodi il confront tra chel che al jere il glaçâr 50, 100 agns indaûr e chel che al è cumò. Ancje i videos a àn chest obietîf. A àn sì finalitât informative, ma indi è cualchidun, par esempli un sui pescjadôrs di Grau, che al conte la storie di chei che i efiets dal cambiament climatic ju viodin te vite di ogni dì. O vin fat tancj events, une ventine, cjapât dentri tante int, ma plui che i numars al è impuartant sotlineâ il tentatîf di comunicâ in maniere diferente: ce vuelial dî un grât di temperadure in plui, in pratiche?».
Une altre reson che il progjet al è stât premiât, e zonte Cozzarini, al è che al à savût cjapâ dentri figuris professionâls diferentis e sienziâts une vore prestigjôs, ancje in gracie de vicinance dai istitûts di ricercje de aree triestine. Tra chescj il climatolic Filippo Giorgi dal Centri Internazionâl di Fisiche teoriche di Triest che, tant che part dal comitât esecutîf dal Intergovernmental Panel on Climate Change (IPCC), tal 2007 al à vinçût il Premi Nobel pe Pâs dividintlu cul politic Al Gore. «O vin vût la partecipazion di nons impuartants, int che e sa di ce che e cjacare, e nô come Legambiente o vin cirût di fâ di puint, rindi i dâts e lis peraulis dai sienziâts une vore concrets e pratics, vâl a dî dâ la idee che e je une strade di seguî».
Un dai moments plui emozionants par Cozzarini e je stade la cunvigne finâl a Grau, soredut pe grande partecipazion dai fruts des scuelis rivâts a assisti ae premiazion dal concors. «O vin zirât a lôr la domande che si jerin fats sul imprin, cuâl isal il mût miôr di comunicâ il cambiament climatic? La maniere che a àn rispuindût… si son inventâts lis modalitâts plui incredibilis. Tra i premiâts al è stât un grup di frutis des scuelis secondariis di prin grât che a àn regjistrât une lôr cjançon sul cambiament climatic, e il prin premi al è lât a un biel video di animazion fat di fruts di Claut. Lis rispuestis a son rivadis dispès plui dai paîs piçui che no dai centris plui grancj, forsit parcè che il cambiament de clime al è sintût di plui in mont. Une altre dimostrazion che al è impuartant rivâ a vivi i efiets par podê
dopo agjî. E je la suste che ti sburte a agjî».
Chê altre domande che il grup di lavôr si jere fat sul imprin dal progjet e jere cemût mai che al è cussì dificil convinci i guviers a une azion cuintri dai cambiaments climatics. «Parcè che e compuarte un cambiament une vore grant e i politics a son usâts a resonâ su scjalis temporâls une vore curtis. Ma su scjalis temporâls curtis une azion fate pe lote cuintri dai cambiaments climatics e pe riduzion de emission di CO2 no à un efiet concret e visibil. Ma al è ancje vêr (al è il gno pinsîr, no dal progjet) che in Italie o scontìn ancje un probleme culturâl, parcè che, se ciertis misuris no pain subit in tiermins di riduzion des emissions, a podaressin paiâ a nivel di miorament de cualitât de vite. Jo o soi stade a Copenhagen a ricevi il premi, e a Copenhagen a son stadis fatis politichis claris e decisis par gjavâ lis machinis dal centri storic. Li la cualitât de vite e je une vore alte. Dacuardi che o vin di rinunziâ a alc, ma nol è dit che lis rinunziis a diminuissin la nestre cualitât di vite».
De conclusion dal progjet te Vierte dal 2018 a son sucedûts Greta Thunberg e il Skolstrejk för klimatet, e tal zîr di un an il moviment di Greta, Fridays for Future, al à cjapât pît dapardut e ancje in Friûl. Tal stes timp la opinion publiche si è dividude une vore sul teme dal cambiament climatic e su la figure di Greta, dispès ogjet di critichis e ridicul sui gjornâi conservadôrs e sui social media. «O pensi che al sedi util dut ce che al pues creâ atenzion su chest argoment, che par me al è pardabon chel che al decidarà il futûr no dome de Tiere, ma de nestre societât. Al è il mont che o sin usâts a viodi che al vignarà netât vie. Cemût mai Greta tirie la agressivitât di tante int? Parcè che a son fuarcis une vore conservadoris che no vuelin il cambiament, parcè che la lote al cambiament climatic e tocje pardabon tancj setôrs de societât e economie. Dopo ce che al sburte i haters sui social no sai. O zonti: dispès i gjornâi a ripuartin la interviste di un sienziât che al fevele di cambiament climatic e dongje un altri che al dîs che no je vere, che e je dute une bale. Ma meti tal stes plan la opinion dal 99% dai sienziâts cul 1% e je dâ une informazion scorete».
La conclusion ae fin dal progjet? «Forsit che al sarès impuartant lâ indevant a fâ ativitâts cussì, parcè che devant di un probleme enorme come il cambiament climatic bisugne no sintîsi di bessôi, ma pensâ di podê agjî in maniere coletive, ducj insiemi». ❚
Stefania Garlatti-Costa
Vivi i efiets dal clime che al cambie par agjîi prime che al sedi masse tart............
Premi european ae gjornaliste Elisa Cozzarini


text:
Si viôt simpri plui spes tes placis, li che si difint il lavôr e i lavoradôrs furlans, li che si difint la integritât dal teritori dal Friûl. E, di resint, e svintulave ancje sul Zoncolan al passaç dal Zîr d’Italie. Ma di dulà rivie la bandiere dal Friûl, chê cu la acuile zale sul font blu, deventade simbul de identitât furlane? E je la insegne dal Patriarcjât di Aquilee. Cui che al à voie di viodi la version origjinâl al à di lâ tal Museu dal domo di Udin, dedicât a Bertrant di Saint Geniès, il patriarcje che al segnà la storie de Glesie di Aquilee e che al de vivôr ae vite culturâl e economiche dal teritori. Alì a son conservâts ancje i siei paraments, chei di dulà che e rive la bandiere dal Friûl.
Tes capelis, dal Tresinte, di Sant Nicolau, dal Cuarp dal Signôr e tal batisteri, ven a stâi il nucli plui antîc dal domo, li che al è disponût il museu, e je la memorie de storie, de culture e de art dal patriarcjât di Aquilee ai timps di Bertrant.
Te prime capele a son lis pituris a fresc di Vitale di Bologne, dal 1348/’49, che a inzornarin la piture furlane e chê des regjons dongje. Te seconde a son trê temparis su taule dal decim cuart secul su la vite e la muart dal beât Bertrant. Di marcâ, tal batisteri, la biele arcje di marmul. Comissionât dal patriarcje Bertrant tal 1348 pe basiliche di Aquilee par acolzi lis relicuiis dai sants Ermacure e Fortunât, il sarcofac al fo po puartât tal domo di Udin par tignî il cuarp dal patriarcje, copât di nobii locâi tal 1350. Al è tignût sù di cinc statuis. Cuatri a varessin di rapresentâ lis vergjinis santis di Aquilee: Erasme, Tecle, Dorotee e Eufemie. Tal mieç, Sant Valentinian.
Il sepulcri al tignive ancje i cimelis di Bertrant, il furniment funerari dal beât, cumò tes vetrinis: paraments liturgjics e insegnis, tant che il cjamesot di lin cu la bandiere di sede cu la acuile sul font blu, ripuartade ancje tal vessil e tai cjalçârs, la planete di vilût cremis e la tele funerarie ricamade di lin.
A insiorin la mostre i ogjets di oresinarie sacre e profane fats tra il decim cuart e il decim setim secul, pe plui part risultât dal cult dal beât daspò de sô muart. Di segnalâ la crôs-spile di Sante Elisabete di Ongjarie, donade dal imperadôr Carli IV di Lussemburc.
Il museu si pues visitâ dal lunis ae sabide des 10 di matine a misdì e des 4 daspomisdì aes 6 sore sere, la domenie e i festîfs des 4 daspomisdì aes 6 sore sere. La jentrade e je libare. Informazions al numar 0432/506830.
Erika Adami
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
METUDE IN VORE DE L. R. 29/2007 (NORMIS PE TUTELE, VALORIZAZION E PROMOZION DE LENGHE FURLANE)
Vinars ai 5 di Novembar des 14.30 aes 19.30
Si pues jentrâ tal auditorium des 13.45
Auditorium “A. Comelli” – Palaç de Regjon F-VJ, vie Sabbadini 31, Udin
In atuazion dal art. 30 de L.R. 29/2007 (Normis pe tutele, valorizazion e promozion de lenghe furlane), il president dal Consei regjonâl al convoche une Conference di verifiche e di propueste su la metude in vore de leç su la tutele, valorizazion e promozion de lenghe furlane.
Par chest, e je stade costituide une cabine di regjie, cun a cjâf il conseîr regjonâl Emanuele Zanon, su mandât dal Ufici di presidence, che e à stât daûr aes fasis di ideazion e di coordenament che a son coventadis pe realizazion de Conference. La cabine di regjie e je componude di: Consei Regjonâl F-VJ, ARLeF, Assessorât regjonâl aes autonomiis locâls, Assemblee di comunitât linguistiche furlane, Universitât dal Friûl, Direzion centrâl autonomiis locâls, funzion publiche, sigurece e politichis de imigrazion e il Servizi lenghis minoritariis e coregjonâi tal forest, Direzion centrâl lavôr e il Servizi istruzion, Ufici scolastic regjonâl.
La Conference e je organizade de ARLeF – Agjenzie Regjonâl pe Lenghe Furlane e de Segretarie gjenerâl dal Consei Regjonâl dal Friûl-Vignesie Julie.
Obietîfs
La Conference e à il compit di valutâ lis ativitâts di tutele e di promozion davueltis tai ultins 5 agns e di proponi azions gnovis che a sedin utilis al disvilup de lenghe furlane.
Te suaze de Conference, a saran presentâts il gnûf Plan Gjenerâl di Politiche Linguistiche 2021-2025 (che si pues discjamâ culì sot) , e lis strategjiis futuris pal disvilup de lenghe furlane, riferidis in particolâr ai setôrs:
- Corpus de lenghe
- Aministrazion Publiche
- Istruzion
- Tecnologjiis
- Mass media
- Promozion sociâl
Program de Conference
Lenghis di vore
Furlan – talian. E je a disposizion la traduzion simultanie dal furlan al talian.
Cemût partecipâ
Si pues partecipâ in presince o stâ daûr ai lavôrs in direte streaming.
Si informe che, par vie de direte streaming, e je previodude la riprese video di dute la conference.
Pe partecipazion in presince, tal rispiet des normis in vore anti Covid-19, al è obligatori jemplâ la schede di iscrizion che si cjate chi sot. Si pues partecipâ sore nuie, e fin che a son puescj disponibii.
Iscrizion
Il tiermin pe iscrizion al è miercus ai 3 di Novembar dal 2021.
Direte in streaming a disposizion su:
– Facebook ARLeF – audio disponibil te version in lenghe origjinâl (furlan o talian)
– YouTube ARLeF – audio disponibil te version in lenghe origjinâl (furlan o talian)
– Sît Consei Regjonâl – direte TV (www.consiglio.regione.fvg.it) – audio disponibil inte version integrâl in lenghe taliane.
Atestât di partecipazion
Ai partecipants in presince si trasmetarà vie e-mail l’atestât di partecipazion, se domandât.
Contribûts
Ogni citadin al è invidât a intervignî in maniere ative. Si pues duncje mandâ i propris contribûts scrits – che a sedin analisis o propuestis concretis – sui temis de Conference, che si trataran tal orari dedicât ae discussion in program dopo des relazions.
I contribûts si àn di inviâ dentri dai 31 di Otubar dal 2021, dome par e-mail a conference@sportelfurlan.eu, scrivint a clâr ancje il propri Non / Cognon / direzion e-mail / numar di telefon / eventuâl ent di partignince.


text:
Che la Glesie Catoliche e abraçàs il creât intîr si lu capìs dal so non, in grêc “katholikòs”, vâl a dî “universâl”. Te gnot fra i 7 e i 8 di Avrîl, o vin vude conferme di chest, stant che ancje la leture de Bibie par furlan e je stade mondiâl, in graciis de volontât dal Circul Alef di Colonia Caroya che al à partecipât ae manifestazion cun vot volontaris. Si è tratât di furlans di cuarte e di cuinte gjenerazion, dissendents di chei emigrants che 133 agns indaûr a àn fondade la gnove citât tai cjamps de provincie di Cordoba, in Argjentine. Luca Peresson, dal comitât tecnic sientific de ARLeF, e Claudio Roya, President dal Circul Alef Carojense, a àn organizât la leture par furlan e dute la regjistrazion audio e video in cinc glesiis significativis pai furlans di Argjentine.
ZACARIE A COLONIA CAROYA_ La sorprese pal auditori dal Oratori de Puritât di Udin e je rivade cuant che, al puest dal letorin, al è stât instalât un televisôrs dulà che e je stade trasmetude la leture transoceaniche. Il libri di Zacarie – dulà che a son evidents i riferiments ae lontanance de Patrie – al è stât protagonist de diferide. Zovine la scuadre dai letôrs: Diego Bovo, 32 agns, al à preparât i cjapitui 1-2 te Glesie “Nuestra Señora de Lourdes” a Sant Durí a Colonia Vicente Agüero; Marcos Goy di 17 agns al à let i cjapitui 3-4 te Capele “Nuestra Señora del Rosario” di Colonia Caroya; Daniel Cargnelutti (37 agns) al à interpretât i cjapitui 5-6 e Lito Carrizo (52 agns) chei numar 7 e 8, ducj i doi te Glesie “Nuestra Señora de Monserrat” a Colonia Caroya; Edgar Toso (49 agns) il cjapitul 9 e Mickaela Toso (16 agns) i cjapitui 10-11 te Capele di “Estancia Jesuítica de Caroya” a Colonia Caroya. I cjapitui 11 e 12 a son stâts lets di Fernando Visintin (29 agns), il 13 e il 14 di Ariel Crangnolini te Glesie “Nuestra Señora de Lourdes” a Sant Durí, a Colonia Vicente Agüero.
DISTANCIS SCURTADIS, ANCJE TRA GJENERAZIONS_Partecipant a cheste iniziative, i furlans di Colonia Caroya a àn dimostrât che ancje, e simpri di plui, cul jutori des gnovis tecnologjiis al è pussibil eliminâ lis distancis fisichis tra i furlans sparniçâts pal mont, par sintîsi comunitât vive e cussiente des propis lidrîs, de proprie lenghe e de proprie fede, cence retoriche
ma cun semplicitât e passion.
Un vore preseade dai furlans de diaspore e je stade la pussibilitât di scoltâ e di viodi dute la leture midiant dal streaming di Radio Spazio 103. Il divari digjitâl tra gjenerazions al è stât eliminât: i nevôts a impiavin il computer e i nonos si metevin sentâts a spiegâ i pas dal test sacri. La leture continue de Bibie e à rivât a fâ tornâ a cjatâ il spirt antîc dal fogolâr, cu lis fameis furlanis ator dal computer a scoltâ il libri sacri. Il calôr uman al rivave no dal fûc dai çocs ma dal calôr di une lenghe cui siei acents, cui siei tons e lis sôs peraulis…
Daniele Martina
ATUALITÂT – Glesie furlane, glesie universâl............
Che la Glesie Catoliche e abraçàs il creât intîr si lu capìs dal so non, in grêc “katholikòs”, vâl a dî “universâl”. Te gnot fra i 7 e i 8 di Avrîl, o vin vude conferme di chest, stant che ancje la leture de Bibie par furlan e je stade mondiâl, in graciis de volontât dal Circul Alef di Colonia Caroya che al à partecipât ae manifestazion cun vot volontaris. Si è tratât di furlans di cuarte e di cuinte gjenerazion, dissendents di chei emigrants che 133 agns indaûr a àn fondade la gnove citât tai cjamps de provincie di Cordoba, in Argjentine. Luca Peresson, dal comitât tecnic sientific de ARLeF, e Claudio Roya, President dal Circul Alef Carojense, a àn organizât la leture par furlan e dute la regjistrazion audio e video in cinc glesiis significativis pai furlans di Argjentine.


text:
Ingredients
100 grams di fricis frescjis (se no son disponibilis za prontis inte vuestre becjarie di fiducie, taiaitlis voaltris a daduts), 6 butui di Rosa dell’Isonzo®, 3 sedons
di vueli extra vergjin di ulive, ûfs, asêt tant che a ‘nt covente
Preparazion
Curâ i butui in aghe glaçade, taiâju par lunc in 4 parts e suiâju intune canevace di coton. Lassâju polsâ intune terine intant che si riscjalde il vueli intune padiele. Une volte cjalt, meti dentri lis fricis e lassâlis dislidi par cinc minûts, fin cuant che a deventin avonde crostulinis. Intant, cuinçâ il lidric cul vueli e l’asêt (a plasê). Meti lis fricis e acompagnâ dut cun ûfs dûrs sfruçonâts.
par cure de redazion
LA RIECETE. La Rose cu lis fricis............
Ingredients


text:
Sapade e jere bielzà furlane. Anzit, che se nol fos stât cussì no varessin fat une bataie lungje scuasit dîs agns. Dut câs, cumò e je furlane ancje par dirit, stant che ai 22 di Novembar la Cjamare dai deputâts e à votât in maniere definitive la leç che e previôt il passaç dal Comun dolomitan dal Venit al Friûl-Vignesie Julie: 257 sì, 20 no e 74 astignûts.
In pratiche, il contrari di ce che al jere sucedût 165 agns za fa, cuant che Sapade e le cu la provincie di Belum daspò secui che e jere stade prin sot dal Patriarcjât e po dal imperi austroongjarês, dutun cul Friûl. Duncje leams storics, culturâi, di mentalitât e di frecuentazion che a motivin in forme uniche chê domande che il Parlament le à fate buine. E gnove cumò e je la strade tecniche e aministrative che si varà di fâ par rindi concret chest proviodiment; gnove par vie che mai nissun paîs al è passât di une Regjon ordenarie a une Speciâl. Tant al è vêr che ancjemò nissun al sa cun precision in ce timps che si podaran mudâ i confins su la cjarte gjeografiche e il stes sindic di Sapade, Manuel Piller Hoffer, al à dit che al è in spiete di savê se al rivarà un comissari e, se sì, par trop timp. Nancje la «mari» de leç, la eurodeputade Isabella De Monte, che cuant che e jere senatore sul imprin de legjislature e veve presentât il dissen di leç, e cognòs i timps. Si sa par sigûr che la leç e à di jessi metude in pratiche midiant di decrets atuatîfs dal Guvier, ma no si sa in trop timp. «O crôt che i prins interlocutôrs dal Guvier a saran lis dôs regjons» e à dit la politiche, che cumò e à bielzà scomençât a sburtâ par che te prossime legjislature i tocji a Cint di tornâ in Friûl.
Ancje chest paîs, cumò in provincie di Vignesie, al à pandude la sô volontât cuntun referendum, come Sapade. Alì la prime mosse le à fate il Consei comunâl tal Lui dal 2007 e ai 8 e 9 di Març dal 2008 il referendum al mostrà che il 95% di chei che a votarin – il 75,5% di chei che a vevin dirit – a jerin pal sì al Friûl. Di in chê volte si è rivâts al mês di Mai di chest an par che il Parlament al cjapàs in considerazion la facende, fasint buine la leç. Un troi che al dave simpri batiment di cûr e dispès ai sapadins e je tocjât di tignî il flât e sperâ che la robe e les indevant. Cun di fat, no son mancjâts i tentatîfs di fermâ il procès, che dut câs al è rivât a lâ indevant: ae fin di Setembar al à votât a favôr il Senât e po si è lâts di buride par podê rivâ a fâ votâ ancje la Cjamare prime che e finìs la legjislature.
A pene fate la leç, i contraris dal Venit a àn subit cirût il mieç par blocâle. Il venezian e cjâf grup ae Cjamare di Forza Italia, Renato Brunetta, al à scrit al president de Republiche par che no le firmi, e il president dal Consei regjonâl dal Venit al à bielzà dit che la Regjon le contestarà devant de Cort Costituzionâl. Dut câs, la plui part dai interessâts no si dan pinsîr, par vie che a considerin che lis obiezions no àn sostance. A lavorâ a bracecuel par che Sapade e fos adimplen furlane a son stadis ancje lis istituzions dal Friûl-Vignesie Julie, i siei parlamentârs e la Assemblee de comunitât linguistiche furlane. La Anci Fvg, la Associazion dai Comuns, e à bielzà invidât il sindic di Sapade/Plond pe assemblee di Dicembar e il president de Provincie di Udin, Pieri Fontanin, al à dit che al à di passâ a palaç Belgrado che al à di regalâi la bandiere dal Friûl.
✒ Antonella Lanfrit
……………………………………………………………………………….
Il “bentornade” a Sapade/Plodn
E je stade fiestone grande a Sapade a pene che la Cjamare e à votât ai 22 di Novembar. Il Comitât, che tal 2008 si incaricà di metin in pîts il referendum e in chescj agns al à simpri tignût dûr, si è butât sù e jù pes stradis dal paîs e ancje lis cjampanis a àn sunât a fieste. Al jere parfin comovût Alessandro Mauro, il coordenadôr dal Comitât, che al à ricuardât chei che cumò no son plui ma che a àn tant scombatût par chest risultât. E in gjonde ancje il puartevôs dal Comitât, Danilo Quinz, mestri di schi e di dîs agns incà impegnât a puartâ Sapade in Friûl.
«Bentornade», le à saludade il president de Provincie di Udin, Pieri Fontanin. E la presidente de Regjon, Debora Serracchiani: «Chest vôt al è un at di justizie tai confronts de comunitât di Sapade. Cumò o speri che l’aiar al sarà plui seren e a saran poiadis di bande lis polemichis e lis contraposizions». Content ancje il president dal Consei regjonâl, Franco Iacop, che al à dade la gnove in direte ai conseîrs riunîts in Aule e chei a àn rispuindût cuntun lunc batimans.
Gjonde de politiche, di çampe e di diestre e gjonde ancje tai Comuns de Assemblee linguistiche furlane: «O ai il cûr a Sapade – al à dit il president Diego Navarria -. O speri che nissun si intesti cheste vitorie che e je dute e dome dai sapadins che a son stât testarts e a àn vût la convinzion e la costance di tignî dûr». (✒ A.L.)
____________________________________________________
MERITS E FORTUNIS
Sapade/Plodn e torne a cjase, in Patrie, e il merit i va dut ai sapadins: politics e gjornâi a àn simpri strissinade indevant la cuistion come se e fos une crôs che i jere tocjade, obleâts dal ativisim dal Comitât par Sapade/Plodn in Friûl.
L’obietîf, invezit, al jere rimandâ, distrai, scjafoiâle a planc a planc. Ma al è sucedût un colp di fortune: prime des elezions, i partîts talians a àn vût di fâsi biei e alore a àn puartât biadelore la cuistion in Parlament. Li che il passaç in Friûl nol podeve che jessi fat bon, parcè che e jere une robe juste. Cumò, la stesse robe e à di sucedi pal Comun di Cint, che al à fat i referendum pal passaç, e il nestri gjornâl di cumò indevant a ‘nt fevelarà ancje se nissun lu fasarà: come che o savês che al à simpri fat par Sapade/Plodn.
✒ Dree Venier
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Instaladôr
L'instaladôr al ven doprât par copiâ Haiku suntu altri volum. Tu puedis doprâlu par clonâ la tô version di Haiku in esecuion - cun dut il software instalât e ducj i dâts e lis impostazions. E, logjic, tu lu dopris pe instalazion iniziâl dopo vê inviât dal CD di instalazion o de clavute USB, viôt la Vuide online ae instalazion.
Sul moment dal inviament, Instaladôr al visualize un barcon di inviament cun informazions impuartantis. No je une di chês EULA cence sens che tu sês abituât a fâ clic daurman, cheste e aferme:
Chest al è software di cualitât beta. Fâs copiis di backup o tu patirâs lis consecuencis!
L'instaladôr al à bisugne di une partizion preparade. Tu puedis doprâ Gjestion disc par creâ e formatâ une partizion, ma ancjemò no ridimensionâ partizions esistentis. Par chest lavôr tu scugnis doprâ un CD Live di GParted o un strument simil, pal moment.
- Haiku al pues jessi zontât a man sul gjestôr di inviament GRUB. La maniere esate par fâlu e je disponibile te vuide in rêt.
Une volte che tu âs acetât cun, ti si presente il barcon principâl:
Tal prin menù a tende tu puedis sielzi la sorzint di instalazion. E pues jessi la instalazion atuâl di Haiku o e pues rivâ di un CD di instalazion o une unitât USB, e vie indenant.
Il secont menù a tende al specifiche la destinazion de instalazion. Cheste partizion/volum di destinazion a vignarà sorescrite dal dut e e à di sei preparade in anticip cuntun strument di partizionament come GParted.
Fasint clic sul piçul widget par pandi Mostre pachets opzionâi, se disponibii, tu podarâs sielzi di instalâ pachets adizionâi al sisteme Haiku di base.
Tu varessis di fâ un ultin control se tu âs sielt la juste destinazion prime di tacâ il procès di instalazion. Fâs clic su Gjestion disc e vê une viodude sui nons e la disposizion dai volums e des partizions disponibii.par vierzi
/home/ e /system/ sul volum di destinazion e lu rint inviabil.al tache la procedure di instalazion, che di fonde al copie lis cartelis
Struments
Ae fin de procedure di instalazion, la partizion e ven rindude inviabil in automatic. Dut câs, al pues sucedi che cualchi altri sisteme operatîf o strument di partizionament (par erôr) al sorescrivi il setôr di inviament dal to volum di Haiku. In chest câs, invie il to CD di instalazion e fâs partî l'Instaladôr. Selezione la partizion di inviament di Haiku dal menùe selezione dal menù par rindilu di gnûf inviabil.
L'altri element tal menù BootManager (Gjestôr di inviament) par vê plui informazions.
Nol covente eseguî il Gjestôr di inviament se tu dopris za un gjestôr di inviament come GRUB, in chel câs tu âs di zontâ Haiku a man (viôt parsore) opûr te to machine al zirarà dome Haiku.


text:
INCUINTRIS DI VENÇON In memorie di pre GILBERTO PRESSACCO, conference di GABRIELE PELIZZARI29 di Setembar 2019
Ai 17 di setembar al cole l’aniversari de muart di pre GjIlbert Pressac.
Glesie Furlane a intint ricuardâlu
a Vençon, domenie ai 29 di Setembar, aes 15,30 dopo Gjespui in Domo
inte sale Patriarcje Bertrant, cuntune conferencee di GABRIELE PELIZZARI:
“Luci nella notte della Chiesa di Aquileia: l’architrave romanico di Monopoli e le ipotesi di Gilberto Pressacco. Verso una prima conferma monumentale”.


text:
FANTACORSECURTE – ZENÂR 2022
LA ZURIE DAI LETÔRS
Achì sot o cjatais la liste di dutis lis contis rivadis ae prime zornade di CorseCurte dal mês di Zenâr. Il teme dât ai partecipants al jere “Mascaris” e plui sot o podês cjatâ ancje une riflession sul teme, che nus à regalât Marcelo Del Mestre, dret de Argjentine.
Par votâ une conte de liste, partecipant come Zurie dai Letôrs, al baste lassâ un coment in chest articul, indicant cuale conte che us plâs di plui. Us ricuardìn ancje che, stant al numar dai partecipants, o vin aumentât i ponts assegnâts de Zurie dai Letôrs: 5 ponts al prim, 3 ponts al secont.
Se o volês scometi su la vuestre conte e ancje partecipâ al FantaCorseCurte al baste firmâ il coment simpri inte stesse maniere (cul vuestri non, o ancje altri, al è compagn), cussì o podìn fâ la classifiche dal FantaCorseCurte e puartâle indevant ogni mês. Us ricuardìn che o cjapais i ponts de conte che o sielzêis. Si pues sielzi, clare, une sole conte.
Ae fin de liste des contis, se us va miôr, o podês scjamâ il pdf cun dutis lis contis, disponibil ae fin de lôr publicazion.
Si pues votâ, comentant, fin al 15 di Fevrâr. O tornin a ricuardâ ancje che a podin, e anzit, al sarès biel, che a votassin soredut i partecipants, se a vuelin ancje come anonims ma cul lôr non di gare. Dopo di chê date si scuvierzarà ancje i nons di gare di cui che al à scrit lis contis. Insome… plui int e vote sielzint la conte che e à miôr e plui la Zurie dai Letôrs e à valôr!
LISTE DES CONTIS IN GARE A ZENÂR
- Tomâtiere di Scalembrut
- Mascaris di Copasse Blu
- Ai confins de realtât di Tapioca City
- Cence dint di Gjaline Padoane
- Il Ros e il Neri di Lupusinfabula
- Il Baûl des mascaris di Sicheduncje
- Zirâ jenfri la int di Passarute
- Dediche a un Lord, Rino che nol è plui di Motoguzzi
- Tarlecs e comareçs tal fogolâr di Rosute Pelote
- Mascaris e mascaris di Barba Pisul Stentadizza
- Il diaul di Sbreghebalon
- Tane par Toni di Stale Rosse di Scodevacje
- La fieste di Sporting Brugnul
- Cjavei secs di Volketitrai-Liga
- Trucs di Il fi di Marie dal cafè
- Yaguareté di La Sforadie
- La bolp di Real Cocâl
- Pavee di Cjicechepicjedispicjelacite
- Muse a spas di Vecjo Claes
- Lis Mariutinis di Nene Furlane
- Carnavâl contecurtâr di Boraite Falconete
- Mascaron angolan di Borussia Dordul
- Carnevâl de mê infanzie di Lune Platade
- Il tesaur dal flum di Atletic Gjatui
- Trasfigurâsi di Acuari Cence Branchis
- Conte no rivade di Cuelalt
SCJAME IL PDF “La Corse des Mascaris” cun dutis lis contis di Zenâr
Discjame dutis lis contis: 01-Corsecurte_Zenâr_Mascaris
E za che o sin, par ducj i partecipants che no viodin la ore di scrivi, o ancje par chei che a àn voie di jentrâ in gare cul mês di Fevrâr, o anticipìn il teme pe competizion, che al è… FLÔRS
___________________________
Elucubrazions sul teme des mascaris.
di Marcelo Del Mestre
“Impararâs, a tô spesis, che a dilunc dal traghet de tô vite,
tu cjatarâs tantis mascaris e pocjis musis.”
Vigji Pirandel.
Sin che i oms a àn vût cussience de lôr aparince esterne (auto-cussience?) a àn scugnût doprâ des mascaris.
Sul imprin de storie a jerin dopradis intai rituâi religiôs o inte incuintris des tribûs par rapresentâ o clamâ dongje i spirts benefics, e inte stesse maniere a jerin une garanzie di anonimât o un ricors par protezi la salût des utents.
In ciertis culturis a jerin dopradis pe cjalâsi dai nemis, o ancje par infondiji pôre, parcè che la muse francje nol jere avonde intimidatorie e a vevin bisugne di taponâle cun pituris o mascaris fatis in len o plenis di uciei par deventâ plui grandis o plui menaçosis.
Ae stesse maniere la mascare involuçant la muse no lassave viodi ai nemîs la lôr pôre e alore no someâve ai lôr voi une imprese facile. Esemplis di chest ûs a si cjatin intes armaduris gjaponesis, europeanis e dal Orient di mieç.
In diviersis culturis africans a jerin dopradis intes cerimoniis de iniziazion de pubertât.
Une mascare e permet ae persone di lâ fûr de sô nature fisiche ordenarie e cjapâ sù la identitât di une altre creature, antenât o fuarce sorenaturâl.
In gjenerâl, a lassin i oms a metisi dentri di univiers guviernâts par la imagjinazion o dimensions spirituals invisibilis.
Cetants dai fats de nature che a jerin imbroiôs di spiegâ ai oms ordenaris a jerin capîts a traviers de chei imprescjs de ilusion e imagjinazion. Lis mascaris a àn vût un rûl avonde atîf in tantis civilizazions.
A dilunc dai timps a son stadis dopradis par sedusi o tentâ e ancje striâ imprudents. La mascare e deventave di chê sorte atraente, plene di bielece, inmagant al incuintri di trement.
Par inglês il tiermin mascara al e doprât par clamâ il rimmel o pituris par incrosâ lis ceis.
I cosmetics doprâts des feminis par imbeletâsi a costituissin juste une forme de mascare e al è dabon che il solit efiet dai sbelets e di dominâ e bati i mascli in maniere cidine. Il sbelet no dome al servìs par esaltâ la bielece naturâl des feminis ma ancje al permet di scuindi i difiets, duncje, al è, cun netece, un mieç di dominazion par ingjan. Lis feminis russis no lavin fûr di cjase cence il sbelet: (“pituradis tant che une puarte” al disin ca, in Argjentine), par chês, lis feminis ocidentals a son “feminis cence muse”: il sbelet (la mascare) e je la leç di fonde de sô cundizion de femine: cence sbelet nuie femine!
I vêls islámics (hiyab) inte tradizions arabis a son une forme di mascare in chest câs par esaltâ la modestie des feminis e protezilis de concupissence dai oms.
Par altri i mascaris a àn vût ancje un rôl di control sociâl e di comant in societâts come lis tribûs de la etnie di vuere, wobe, dan e guro in Liberie, in Africa; daûr di storiis, a son une vore di fuarcis naturâls che a vivin intal bosc e che a domandin ai vîfs, a traviers dai siums, i lôr desideris di re-incjarnâsi in cualsisei altri persone, chescj a saran daspò lis funzions che i vîfs a fasaran inte societât: un al domande di re-incjarnâsi intun judiç, un altri al fasarà il miedi, un altri alenadôr di vuerîrs, e vie indenant.
O vin fevelât fin chi des mascaris reâls, fisichis, ma a son altris, che o podìn clamâ virtuâls, chês a son lis mascaris che lis personis di vuê a cjapin intes rêts sociâls.
La persone che o soi in realtât no je vonde interessant par il rest de societât. O ai dibisugne di mudâ muse, di jessi plui sofisticât, di someâ a un altri, di meti une mascare per deventâ miôr, plui biel, plui tratîf. Cussì a aparissin, a saltin fûr inte socio-cyberspazi, personaçs talmentri stramps tant che i emuladôrs de Barbie o di Ken, i alters egos di Michael Jackson, i Elvis Presleys di mieze fruie e vie indevant.
Te Instagram o Muselibri, o Tik Tok, par nomenâ almancul três di une schirie de sîts, la int, in gjenerâl, a tint a indolcî la sô vite o i siei risultâts par otignî la aprovazion dai altris, par jessi cognossûts, par globalizâ la sô imagjin, par moltiplicâ i siei seguaçs al stes timp che lis jentradis economichis.
O pensi che, daûr dal spieli, e je une scugne plui basiche e mancul materiâl: jessi cualchidun… o miôr: CUALCHIDUN e, dentri dal cjamp dal pussibil, jessi cognossût intal mont par un sôl non: Beyoncè, Cher, Prince, Madonna, Kim, Rihanna, e cussì vie. Par chel a doprin dai mascaris, invisibils in chest câs, cualchi volte a son mancul des efiets fotografics, smalts, Photoshop, però di soreplui, a montin sù une senografie fûr dal ordenari de lôr vite.
In fin dai fats a bevin tè in tacis di whisky par deventâ i personaçs che il mont al volarà ben, chel che lis lassi saltâ fûr de lôr vite avilide, sute o lamie intune di un altri dulà a vivin i famôs, i celebris, i innomenâts, chei che a son rivâts a jessi CUALCHIDUN. Cussì a passin lis oris a montâ sù personaçs invezit di personis.
Jenfri il teritori des mascaris virtuâls a son ciertis, si ben che a son invisibils, che a àn ruvinât la civilizazion cetant plui che lis altris nomenadis fin chi e a son lis mascaris dal razisim, de omofobie, de asse raziâl e religjiose, lis mascaris che si metin i mats de potence, i bausârs patologjics (lei tai lavris: politics), chei che a lis puartin, psicopatics pal ordenari, son contents di freâ ognidun dut il timp: il biel fin al scuse i mieçs, e gjeneralmentri il biel fin al è chel di anulâ, sdrumâ, robâ, freolâ, ingjanâ e butâ jù dut il bon e il biel de tiere parcè che lôr a son i plui impuartants, i solits che al contin inte mont, e no imparin nuie di nissun parcè che lôr lu san dut e lu vuelin dut e cussì al è scrit inte libri dal univiers.


text:
Alte etât di mieç
Si clame Alte ete di mieç che part de ete di mieç che e scomence cu la colade dal Imperi roman di Ocident intal 476 d.C, fin intal an 1000.
Daspò de deposizion dal ultin imperadôr roman Romul Augustul intal 476, nissun al cjape plui il puest di Imperadôr.
L'imperi bizantin al manten la sovranitât parsore lis tieris che a jerin une volte dal Imperi roman di Ocident. Lis popolazions gjermanichis insedadis ta chestis tieris a ricognossin la autoritât dal imperadôr di Costantinopoli. L'imperi bizantin al cîr di controlâ ancje la Glesie, ma al cjate la oposizion fuarte dal Pape. Daspò da lis invasions dai barbars e la opare dal imperadôr Justinian, che al veve cirût di tornâ a cjapâ lis tieris pierdudis, la fin dal secul VIII al viôt il ream dai Francs a Ocident, i Langobarts inte Italie setentrionâl, l'Imperi bizantin intal sud de Italie e intai Balcans.
La Glesie[cambie | modifiche il codiç]
La alte ete di mieç e viôt ancje la riorganizazion de Glesie, che e cjate simpri plui afermazion e interès de bande de popolazion, fin a deventâ une sorte di federazion di glesiis episcopâls. I vescui a sielzevin i sacrâts locâi, e a vevin ancje une buine colaborazion cul podê civîl.
Il vescul di Rome al leve cjapant simpri pui impuartance intal contest de jerarchie de Glesie, e lu puartarà a vê simpri pui podê e a confrontâsi cu la Glesie di Orient parsore cuestions di teologjie, come par la cuistion de iconoclastie intal secul VIII.
Intant, inte Europe dal secul VI, al cjape simpri plui man il fenomen dai rimits, che e devente une novitât simpri plui difondude inte tradizionâl societât cristiane. Cui che al sielzeve di deventâ eremit al voleve vivi seont ce che al diseve il Vanzeli, inte penitince, preant, cirint di vivi come Jesus al veve tant predicjât. I prins a lâ daûr di chest model di vite a forin i anacorets, oms che a levin a vivi intal isolament plui complet, cence volê un contat uman. Daspò, chest mût di vivi al ven cambiât: si capîs la bisugne di vivi intune comunitât regolade di une dissipline: a scomencin a nassi i munistîrs.
Sant Antoni Abât, San Basili il Grant e San Pacomi a forin i iniziadôrs di chest moviment in Orient. Jenfri il IV e il VI secul, munics e eremits si difondin in dute Europe. In Italie, San Benedet, tal 529, al va a stâ a Mont Cjassin par fondâ la so abazie e al è il prin a da al moviment une regule, cognossude ancjemò vuê.
In Irlande, il moviment al è difondût di San Colomban (nassût dongje il 530).
I Barbars[cambie | modifiche il codiç]
La peraule Barbar (che e diven dal grêc BάpBapoς, passant pal latin "barbarus") e significave tartaiot, par indicâ chei che no fevelavin la lenghe greghe e duncje no jerin considerâts oms civilizâts. Il stes prejudizi lu vevin i romans.
Lis popolazions de Europe dal Nord e dal Est a vignivin in contat cui Romans, scorsâts di altris popolazions che a si espandevin cirint regjons plui grandis e fertilis. La politiche romane e jere chê di meti lis tribûs barbarichis une cuintri chê altre, calcolant di aleade une e di nemie chê altre, o ingaiant i lôr vuerîrs tal esercit, par fâju jentrâ te sô societât, fin cuant che i barbars, di fat, a deventavin romans. I barbars come i Gjermanics, i Celtics, i Sarmatics, i Tracics e tancj altris a jentravin a fâ part dal esercit imperiâl roman par rivâ, cul passâ dal timp, a deventâ ancje gjenerâi (Stilicon, un dai ultims gjenerâi romans, al veve pari Vandal) e fintremai imperadôrs (il prin al fo Massimin il Tracic, dal 235 al 238).
I reams romano-barbarics[cambie | modifiche il codiç]
Une volte jentrâts in contat cu la pui rafinade civiltât romane, i barbars a scomencin a cjapâ sù il mût di vivi dai Romans, lassant però ancje elements de tradizion gjermaniche, ancje tal dirit. Lis popolazions di origjn gjermaniche che a àn rivât adore di sachizâ o a concuistâ la penisule italiche a son:
- i Vandai
- i Visigôts, ven a dî i Gôts di soreli jevât.
- i Ostrogôts, ven a dî i Gôts di soreli bonât.
- i Langobarts
- i Francs
- i Vichincs
Schisme di Orient[cambie | modifiche il codiç]
La barufe jenfri il papât e Costantinopuli, che si jere fate simpri pui fuarte cu la colade dal Imperi roman di Ocident, e aumente sôt da l'imperadôr Leon III di Bisanzi, che cuntun edit al veve improibît di doprâ figuris sacris tes funzions e al veve ordenât la lôr distruzion (730). Il schisme di Orient al tache tal 1054 cu la scomuniche cuintri dal patriarcje Michêl Cerulari volude di pape Leon IX.


text:
Andrea Miccichè, La Sicilia degli anni Cinquanta. Il decennio dell’autonomia, Franco Angeli, Milano, 2017
La Sicilie, pes competencis e pes risorsis economichis e finanziariis che e à a disposizion, e ven calcolade tant che la Regjon autonome “plui autonome” dal Stât talian. Cun di plui, zaromai di tant timp, chê siciliane e je la autonomie preferide di chei che a son cuintri di cualsisedi forme di autoguvier teritoriâl diferenziât, stant che, par vie di straçariis e clientelisim, a àn plui di un motîf par definî chê (e cun chê, dutis chês altris) un “privileç” che al fâs dome che dams.
Tai agns Cincuante dal secul stât, ancje se no mancjavin lis contradizions, la situazion e jere une vore diferente. Lu sclarìs in maniere atente e documentade il storic de Universitât di Enna Andrea Miccichè, che tal so libri, saltât fûr ae fin dal 2017, al da cont de esistence, in chei timps, al guvier e ae oposizion, di une classe dirigjente che e crodeve pardabon te autonomie tant che imprest par creâ progrès e disvilup. Cuant che la Sicilie cul so Statût e jere un model ancje pai bascs, a nord e a sud dai Pireneus. ❚
Marco Stolfo


text:
“Zac Moraulis, il famôs poliziot dal Control Dimensionâl, al lavorave in cubie cu la cualifiche di Agjent Speciâl di Prime (otignude sei in graciis dai diviers cors di formazion, sei in graciis des azions sul cjamp) cul vecjo agjent Louis Calembour, prossim a molâ dut par lâ in pension. Zac al jere stât distacât tal sisteme clamât Oulipo, dulà che al veve di sorintindi a la conservazion dal dubi se al fos il duche d’Auge a insumiâsi di jessi Cidrolin o se invezit al fos Cidrolin che si insumiave di jessi il duche d’Auge”.
Cussì al scomence U-, il libri di Franco Marchetta che al à vinçût l’ultin S. Simon assegnât, chel dal 2012. Ma scomencial propit cussì? Il pas citât al è in realtât l’incipit dal ‘Ristret des pontadis precedentis’. E dulà si cjatino chestis pontadis precedentis? Dome sul sît internet dal autôr stes. O capìn subit, alore, che o vin a ce fâ cuntune leterature inovative, sperimentâl. Si podarès dî… potenziâl. Come che e jere potenziâl la leterature dal Ouvroir de littérature potentielle (oficine di letarure potenziâl, Oulipo, juste in pont!), metût sù intal 1960 di Raymond Queneau e che, in Italie, al ve il so rapresentant in Italo Calvino. Marchetta, di chestis premessis, al fâs saltâ fûr un libri che al ten dentri tancj altris libris. E la leture no je simpri facile, i vûl fat cualchi acrobazie inteletuâl, i vûl sgarfât inte memorie par capî lis alusions, i riclams, lis cimiadis dal autôr. Un pâr di esemplis: une des protagonistis si clame Ipolite. E di Marchetta al è stât dit che al è il sucessôr di Bartolini. La bellezza di Ippolita al è un romanç di Bartolini (che ind àn fat ancje un film); ancjemò plui clare: “Favite e Scriç. Dimension Vâr, Sisteme Confessions di un talian” (p. 45). No par nuie U, al sta par Ucronie, Utopie: fûr dal timp e fûr dal spazi.
Ma il libri si pues leilu ancje tant che un thriller, sul scheme classic (di Mark Spillane in ca) dal poliziot brâf, ma indissiplinât (brâf propi parcè che indissiplinât?), cjochele e un pôc pastroçon.
I letôrs de Patrie a cognossevin Marchetta ancje pai siei articui ferbints su la situazion de culture furlane. Al butave claps, cun viamence, intal sfuei strac di une culture che, masse di spes, si limite a cjalâsi intal spieli dal so passât. Ancje chest so ultin romanç al è stât un clap no di pôc.
E di cumò in devant o scugnarìn fâ di mancul di chescj claps. La culture furlane e piert un altri dai siei tocs preseôs. Masse a buinore, masse!
Mandi Franco, o brami che la tiere ti sedi lizere. ❚
✒ Laurin Zuan Nardin
SIMPRI BOGNS. Franco Marchetta, “U-“, Udin 2013............
“Zac Moraulis, il famôs poliziot dal Control Dimensionâl, al lavorave in cubie cu la cualifiche di Agjent Speciâl di Prime (otignude sei in graciis dai diviers cors di formazion, sei in graciis des azions sul cjamp) cul vecjo agjent Louis Calembour, prossim a molâ dut par lâ in pension. Zac al jere stât distacât tal sisteme clamât Oulipo, dulà che al veve di sorintindi a la conservazion dal dubi se al fos il duche d’Auge a insumiâsi di jessi Cidrolin o se invezit al fos Cidrolin che si insumiave di jessi il duche d’Auge”.


text:
A son dîs tra ents e agjenziis i struments che la regjon e dopre par dâ atuazion pratiche aes sôs politichis. Si va de Agjenzie Regjonâl pe protezion dal Ambient (ARPA) fin ae Agjenzie di informazion e Acet turistic (AIAT), passant pe Agjenzie pal dirit Universitari e pal Ent de Tutele de Pescje.
No je dome la Agjenzie pe Lenghe Furlane a davuelzi la opere di jutori de Regjon ma chel che al somee clâr al è che la Arlef e je simpri di plui tratade come se e fos une sorte di ent minor tal panorame regjonâl.
Nissune altre Agjenzie, di fat, e à patît un tai gjeneric dal 20% come che al è sucedût ae Arlef e, soredut, cjalant un tic la situazion di chês altris Agjenziis si à subit la impression di jessi devant a ents une vore struturâts e une vore considerâts de Aministrazion Regjonâl.
Cjapìn, par esempli, la situazion de Arpa. E je, probabilmentri, une des Agjenziis plui impuartantis de nestre Regjon, cuntune direzion centrâl e ben cuatri dipartiments teritoriâi, un par Provincie. A son ocupâts, contant dome i dirigjents, 40 personis, 8 afidâts ae direzion gjenerâl, 32 tes diramazions teritoriâls. Un numar impressionant se confrontât cu la dotazion di personâl atuâl de Arlef.
Identic discors al podarès jessi fat pe ARERAN là che il regolament interni al proviôt doi dirigjents e 10 dipendents che si à di zontâur un president, un comitât diretîf, un diretôr e un responsabil tecnic pe contratazion. Ancje chi une biele dotazion di personâl par un organisim che al à “dome” di davuelzi une funzion di rapresentance a nivel regjonâl e in sede di contratazion coletive des Aministrazions dal Compart Unic Regjonâl.
I amîs de Agjenzie Regjonâl pe Lenghe Furlane a àn di jessi contents. Cualchidun al sta piês di lôr e ancje se al trate argoments une vore delicâts nol è rivât a evitâ la pratiche dai tais regjonâi. O stin fevelant de Agjenzie Regjonâl pe Sanitât, che dal prin di Zenâr di chest an e je stade soprimude e lis sôs competencis a son stadis centralizadis inte Direzion Regjonâl a Triest. Lis professionalitâts e i compits a restin ma, a nivel formâl, la Agjenzie no esist plui, ancje se tai ultins agns e veve vût un rûl cetant impuartant te programazion sanitarie regjonâl.
Cumò la domande e ven naturâl: cence une plante organiche definide, cuntun tratament di ultime de classe e cun pocje considerazion di bande de Aministrazion Regjonâl, nol sarà migo che cualchidun al à decidût di fâ fâ ae Arlef la stesse fin de Agjenzie Regjonâl pe Sanitât?
REDAZION
ATUALITÂT. Fiis e fiastris............
A son dîs tra ents e agjenziis i struments che la regjon e dopre par dâ atuazion pratiche aes sôs politichis. Si va de Agjenzie Regjonâl pe protezion dal Ambient (ARPA) fin ae Agjenzie di informazion e Acet turistic (AIAT), passant pe Agjenzie pal dirit Universitari e pal Ent de Tutele de Pescje.


text:
26 aprile 2007
Su lis olmis di pre Toni
E cumò no nus reste che tirâ drets sul troi che nus à segnât, cirint di no pierdi la lûs dal so ferâl.
Par ricuardâlu, nuie di miôr che lei lis sôs peraulis e par chest o met achì la sô ultime "olme" publicade su la Vita Cattolica e sul sît di Glesie Furlane te ultime sabide de sô esistence terene.
La rivelazion des Scrituris
O vevi juste celebrade la pasche cu lis mês comunitâts, cuant che, a colp, mi à brincât il mâl e o soi tornât a plombâ tal scûr orent dal vinars sant, cu la vite ti sta bandonant e la sensazion di jessi rivât insomp (o dapît) de tô corse. Cjantantmi ingredeât tes cjadenis dal mâl fisic e psicologjic, dute la mê vision sflandorose, positive, pascâl de esistence, cu la sigurece che dut al finis in glorie e che no esist situazion o condizion che no vegni riscatade e nobilitade de vitorie di Crist, si è sfantade come un bugjel di biciclete cuant che s’intive tun claut. Anche parcè che, cjalant e sintint i miei compagns di sventure, ognun cu la sô crôs e cui siei dubits, ancje jo mi confusionavi e o scomençavi a clopuçâ.
Sore dut un, tant provât de vite e deludût di dut, mi à impressionât e dibot metût in crisi. Fevelant dal dolôr ch’al è tun ospedâl e in proporzion ben plui grande e tragjiche tal mont, al sostignive che nol po esisti un Creadôr ch’al à fatis lis robis cussì malamentri e un Signôr che nol rive a paronâ il mâl, a judâ lis sôs creaturis, a salvâlis di tantis soferencis e de robe plui assurde, la muart. Muart e Diu a son incompatibii, parcè che Diu al è vite e autôr di vite, cu la cuâl che la muart, ogni muart e dut ce ch’al puarte a la muart, a son la negazion de vite. Jessint om di culture, mi à tirât fûr ce che Fedor Dostoevskij (1821-1881) al à scrit a proposit des soferencis di un frut, vignût tal mont cence domandâ e che al patis cence vê fat o mertât nuie. Seont il gran scritôr rus, un frut malât al vanifiche dute la dogmatiche. E a mi, romantic ancje tal ospedâl, mi è vignût tal cjâf Oscar Wilde (1854-1900) là ch’al dîs che lis lagrimis di un frut tun curtîl scûr di Londre i gjavin al soreli dut il so sflandôr. Jentrant in confidence, mi à contât di un zovin di Tresesin, muart cualchi an indaûr, ch’al à tribulât tant, ma tant prime di murî scanât di dolôr e cunsumât dal mâl, che ducj si domandavin invelegnâts cemût che un Signôr, s’al jere, al faseve o al lassave tribulâ in chê maniere selerade une puare anime nocente. “Se ancje, come ch’al dîs lui, i dan il paradîs, rivarano cincuante paradîs a rifondilu dal mâl ch’al à frontât in chest mont?”.
O sai che a son lis solitis, classichis obiezions su la contraditorietât fra Diu e il mâl, che un cualunche scuelâr di teologjie, e tant miôr un teolic, tes distrighe. Però une robe e je fevelâ di Diu e di mâl di front a un tai di vin o tun incuintri culturâl e une robe e je fâti chestis domandis biel che il mâl ti sfruçone dì par dì. Resonant, e resonant ben, il mâl e la muart a son la sconfite di Diu e il plui gran acusadôr cuintri di lui e de sô esistence e provedence. Nol è di maraveâsi se, denant dal mâl personâl e dal mont, plui di un si cjate a scûr e al rinunce a cirî ce che, seont lui, nol esist.
No volevi fâ un contraditori cuntun che al sfladassave come me. Un bon rapuart uman al vâl plui di une discussion teologjiche astrate. Mi è vignût però tal cjâf il câs dai doi dissepui di Emaus e des peraulis che ur dîs il compagn mistereôs e providenziâl: “Il Crist no vevial forsit di patî dut chest e dome cussì jentrâ te sô glorie? E scomençant di Mosè e di ducj i profetis, ur spiegà ce che dutis lis Scrituris a disevin di lui” (Lc 24, 26-27). Se la soference e je viodude e vivude seont la rude razionalitât e je un scandul e une assurditât. Se invezit si va plui indenant e si le cjale seont la rivelazion des Scrituris, alore e devente la strade privilegjade e sigure par jentrâ in glorie.
pre Toni Beline, ai 21 di Avrîl dal 2007
4 commenti:
- Renzo Tondo ha detto...
-
Però io i varès cualchi riserve su la so maniere di interpreta il ruolo di plevan, pur non iessint io di glesie. I preferis abondantementi ricuarda Toni come un dai inteletuai plui libars e stimolanz dal Friul..... che come preedi!
- 27/4/07 23:50
- Christian Romanini ha detto...
-
Mandi Renzo,
no capìs la risierve che tu âs.
Jo o pues dome dî che lu ai sintût pocjis voltis a dî messe, ma che o ai sintût ce che i siei parochians di Treli, Val e Rualp... i siei parochians di Visepente e Vilevuarbe... e chei che a levin a scoltâ lis sôs messis e lis sôs predicjis: glesie simpri plene di int!
Al veve une vision alte de Glesie: lu al amave la sô mission e al veve un rapuart tribulât cu la gjerarcjie propit parcè che la gjerarcjie si jere e si je slontanade dai principis des scrituris che lui al veve studiât e al cognossove benon.
Ciert nol jere il "Don Abbondio" di Manzoni, ma al jere no dome un inteletuâl, ma ancje un grant om di Glesie.
- 28/4/07 07:15
- Christian Romanini ha detto...
-
Dome un grant predi al podeve fevelâ cussì in glesie: scoltait la predicje
- 28/4/07 07:26
- don Federico Grosso ha detto...
-
O crôt ch'o piardaressin une dimension fondamentâl di pre Antoni s'o dismenteassin ch'al jere un grant predi e ch'al veve braure di jessilu. No stin a fâ il stes erôr ch'e vevin fat cun don Milani, chel di crodi ch'al fos dome un agjtatôr sociâl o un inteletuâl anticonformist. Tant Milani che Beline e son stâts grancj predis e dut ce che an fat lu an fat parce ch'e jerin prin di dut predis!
- 15/5/07 11:20


text:
Sabide ai 23 di Avrîl, al circul Edera di Codroip
domenica 17 aprile 2011
ONDE FURLANE NO MOLE !
Concierts e dj a pro de radio
Sabide ai 23 di Avrîl, al circul Edera di Codroip
Sabide ai 23 di Avrîl, al circul Edera di Codroip
Sabide ai 23 di Avrîl, al circul Edera di Codroip, serade di no pierdi par judâ la “Radio libare dai furlans” cun cualchidun dai grups miôr de etichete Musiche Furlane Fuarte (e no dome) compagnâts des selezions di tocs proponudis di un pôcs dai dj’s di ponte de emitente. Dopo di 30 agns di ativitât un dai mieçs di comunicazion che al à promovût cun plui snait la culture zovanîl e alternative si cjate in dificoltât par vie dai tais pesants decidûts de aministrazion regjonâl.
Ta chest moment dificil a son propit i ambients, i artiscj e lis associazions che Onde Furlane e à simpri valorizât, a mobilitâsi par difindi cheste realtât culturâl cussì impuartante.
Sul palc dal Edera a sunaran il cjantautôr Loris Vescovo (finalist za dôs voltis al Premi Tenco), il cuartet Orchestra Cortile (une des novitâts plui origjinâls dal panorame musicâl par furlan) e la zovine Lavinia, lançade tant che dj de emitente furlane e cumò biele novitât dal cjantautorât indie pop.
Ae taule di missaç: Mezza & Topp from School’s Out e UP Crew.
Intant de serade si varà ancje il batisim de associazion “Lenghis dal Drâc – Amîs di Onde Furlane”, nassude cun chê di sostignî la radio.
La jentrade e je sore nuie par ducj i socis dal Edera. Intal circul si podarà ancje iscrivisi ai “Amîs di Onde Furlane” o contribuî cuntune donazion.
----------------
Lenghis dal Drâc – Amîs di Onde Furlane ( http://www.ondefurlane.eu/lenghis-dal-drac-amis-di-onde-furlane/ ) e je une associazion che no à fins di vuadagn nassude par judâ Radio Onde Furlane cu la racuelte di fonts; la organizazion di events, concierts, mostris, dibatits o cors; la produzion di periodics, ricercjis, e libris; la colaborazion a nivel locâl e internazionâl cun ents e cun associazions che a lavorin par finalitâts similârs.
Pubblicato da Comitât pe Autonomie e pal Rilanç dal Friûl a 21:15
Etichette: Radio Onde Furlane
Iscriviti a: Commenti sul post (Atom)


text:
E cumò la Americhe. Daspò dal debut in grant stîl cul conciert organizât de Provincie di Udin che al à viert il gnûf an al Teatri Gnûf di Udin, il prossim pas al sarà «puartâ la musiche de tradizion furlane di là dal ocean». Se za di par se fâ gospel par furlan al podeve someâ une imprese azardose, l’incjant che il Zenâr passât al à jemplât il Giovanni da Udine» nol lasse plui dubi. Il FVJ Gospel Choir, fondât e diret di Rudy Fantin e Alessandro Pozzetto, al à puartât sul palc tocs de tradizion musicâl furlane come Primevere, Stelutis Alpinis o Ave o Vergjine, riviodudis te une inedite version gospel. «Cjantâ lis propris lidrîs cuntune clâf moderne al è simpri stât un insium», al à dit Pozzetto, «cumò che la mission e je lade in puart, al è timp di disvilupâ chest filon e, parcè no, puartâlu fint tai Stâts Unîts. O proponarìn rangjaments gnûfs, dal funk, al rock al hip hop: o crôt che chest al sedi il canâl just par svicinâ ae musiche de nestre tradizion ancje i fîs dai emigrants». E alore lassaitnus maraveâ, il scoltâ al podarès jessi par nuie scontât.
Natascia Gargano
CULTURE – Scoltant l’incjant............
E cumò la Americhe. Daspò dal debut in grant stîl cul conciert organizât de Provincie di Udin che al à viert il gnûf an al Teatri Gnûf di Udin, il prossim pas al sarà «puartâ la musiche de tradizion furlane di là dal ocean». Se za di par se fâ gospel par furlan al podeve someâ une imprese azardose, l’incjant che il Zenâr passât al à jemplât il Giovanni da Udine» nol lasse plui dubi. Il FVJ Gospel Choir, fondât e diret di Rudy Fantin e Alessandro Pozzetto, al à puartât sul palc tocs de tradizion musicâl furlane come Primevere, Stelutis Alpinis o Ave o Vergjine, riviodudis te une inedite version gospel. «Cjantâ lis propris lidrîs cuntune clâf moderne al è simpri stât un insium», al à dit Pozzetto, «cumò che la mission e je lade in puart, al è timp di disvilupâ chest filon e, parcè no, puartâlu fint tai Stâts Unîts. O proponarìn rangjaments gnûfs, dal funk, al rock al hip hop: o crôt che chest al sedi il canâl just par svicinâ ae musiche de nestre tradizion ancje i fîs dai emigrants». E alore lassaitnus maraveâ, il scoltâ al podarès jessi par nuie scontât.


text:
EDITORIÂL. Prime che al sedi masse tart / DI BESSÔI – AUTONOMIE. Tornâ a pensâ la Europe intune clâf di rêts locâls / DI BESSÔI – AUTONOMIE. La politiche e à di integrâsi cul teritori / VIERTIDURE. Tantis cjacaris, di bant / VIERTIDURE. Dai tribunâi ai concors leteraris / IL FRIÛL FÛR DAL FRIÛL. Dut ce che no si môf si romp / IL FRIÛL FÛR DAL FRIÛL. Robis di no crodi / CJARGNE. Çurçuvint: Une bibie sot il cîl / CJARGNE VIVE. I fradis di Rualp e Val / ATUALITÂT. A tornin i Gnognosaurs cuntun album dut di piturâ / TV FRIÛL E CJANÇONS. Spietant il 2013 / GRIGNEI DI STORIE. Intun non la fuarce di une comunitât / IL FERÂL. Inte agjende di Diu / MEDITANTLIS TAL SO CÛR. O ai di fâ il presepi / MUSICHE. Il rock furlan a Xixón / FRIÛL EUROPE. Lenghis minoritariis, la Cjarte europeane e finìs vincj agns / LADINIE. Il savôr dal Nadâl tal mont ladin / SLOVENIE. La leiende alpine dal Zlatorog / AUSTRIE. Il president cravuat Ivo Josipović tal Burgenland / PAGJINE TECNOLOGJICHE. Autonomisim e lenghe furlane sul web / TAL ETERE. Un gnûf apontament cul furlan par television / LA FABRICHE DAI… LIBRIS – GNOVIS IN VETRINE. Cronichis di Saveri Senglar / SIMPRI BOGNS. Dree Venier, i Gnognosaurs / DIBATIT LETERARI. Ocitan e Furlan a son lenghis “rock” / CONTECURTE. Al mancje un Re / CONCORS FOTOGRAFIC – REGOLAMENT. Prin Concors internazionâl di fotografie “LA (TÔ) PATRIE DAL FRIÛL… INTUN CLICK” / PREMI. La Patrie dal Friûl al premi Simona Cigana / CUSINE. Un Nadâl dolç dolç cui piçui scaletîrs /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +